Østervangkirken
Østervangkirken er en kirke i Glostrup Sogn, som ligger i byens nordlige del i det område, der kaldes Hvissinge.
Kirken har ingen kirkegård i umiddelbar tilknytning og er i stedet omgivet af et grønt areal.
Den runde rødstenskirke, som er tegnet af arkitekt Holger Jensen (1918-2004), blev opført i perioden 1967-1970. Den består af et karakteristisk, knap 15 meter højt cirkulært kirkerum, som er omgivet af menighedslokaler. Sydøst for selve kirkebygningen står et separatklokketårn, som blev opført i 2009 efter tegning af Holger Jensens søn, Lars Jensen.
Indvendigt præges kirkerummet først og fremmest af det meget høje loft og af de røde mursten, som er lagt i sildebensmønster. Lokalet oplyses af et stort vinduesparti i vestenden, mens alteret i øst fremhæves af de karakteristiske, smalle striber i vinduerne, som går hele vejen fra alteret op til loftet.
Kirkens inventar er altsammen moderne og er løbende blevet suppleret siden kirkens indvielse.
Fra kirkens indvielse stammer bl.a. det murede alter med tilhørende kors samt den enkle prædikestol i træ. De er lavet efter tegning af kirkens arkitekt.
Kirkeskibet, ”Karin Regina”, er fra 1978.
Døbefonten fra 1994 er placeret i en muret niche syd for alteret. Ligesom kirkens karakteristiske lamper fra samme år er den skabt af Lars Jensen.